24-01-2022
Sags nr. 2022 - 1502
Akt. id. 19043760

Postboks 970

3900 Nuuk

Tlf. (+299) 34 50 00

Fax (+299) 34 63 64

E-mail: isn@nanoq.gl

www.naalakkersuisut.gl

**Angallateerarsorlutik aalisartunut suliffeqarnermut ikiorsiissutini aningaasanik qinnuteqarnermut, tunniussinermut aqutsinermullu malittarisassiat 17. januaari 2022-meersut**

Aningaasanut inatsimmi konto pingaarnermut 20.10.34-mut oqaasertaliussat nr. 4-t nassatarisaannik angallateerarsorlutik aalisartunut suliffeqarnermut ikiorsiissutinik qinnuteqarnermut, tunniussinermut aqutsinermullu malittarisassiat aalajangersarneqarput.

Covid-19-ip tunillaassuulluni siammarternerata, ingammillu allannguutaani nutaanerpaap Omikronip aningaasarsiallit, sualummillu suliffiit namminersortut ajornartorsiortippai. Taamaattumik 2021-mit takornariartitsinermik inuussutissarsiorfimmut suliffeqarnermut ikiorsiissutit kingulliit uterfigeqqinnissaat pisariaqarpoq, taamaalillutik suliffiit tapersersorlugillu aningaasarsiallit nalinginnaasumik aningaasarsiaqarnissaat qularnaarneqassammata. Ikiorsiissutit kingulliit maannakkut illoqarfinni nunaqarfinnillu assigiinngitsuni annertuumik tunillaassuuttoqarfiusumut pisoqarfimmut naleqqussarneqassapput, tassunga ilaassallutik namminersortutut suliffiusut, aamma angallateerarsorlutik aalisartut ilanngullugit.

Angallateerarsorlutik aalisartut immikkoortitaanermik eqqugaasut angerlartitaasimasutut isigineqarput. Taamaalilluni aalisarlunilu tunisisinnaanermit coronamik attuumassuteqartumik ingerlassaqarsinnaannginnermut attuumassuteqartillugu oqaaseq angerlartitaaneq atorneqarpoq. Tamatumunnga tunngavigisaq tassaavoq Naalakkersuisut tusagassiorfinnik katersortitsinermi 17. januaari 2022-mi nalunaaruteqarnerat, tamatumani tunillatsissimanermik ersiuteqarnermi innuttaasut aamma angerlarsimaqqullugit kaammattuuteqarlutik.

Coronamik attuumassuteqartumik ingerlassaqarsinnaannginnermik eqqorneqartunik angallateerarsorlutik aalisartunut tunngatillugu suliffissaqartitsinermut ikiorsiissutinut malittarisassiat makku atuupput.

# Piumasaqaatit tamatigoortut

* 1. Suliffeqarnermut ikiorsiissutit suliffinnut namminersortunut, suliffimmik piginnittup saniatigut aningaasarsiaqarlutik atorfeqartunut tunngasuupput. Angallateerarsorluni aalisartoq qinnuteqarnissamut pisinnaatitaasutut isigineqarpoq. Pisinnaatitaassagaanni isertitani minnerpaamik 50 %-it aalisarnermit il.il. tunngasunit suliaqarnermit pissapput.
	2. Suliffeqarnermut ikiorsiissutit angallateerarsorlutik aalisartunut qinnuteqarnissamut pisinnaatitaasunut aningaasarsianik taarsiissutissanut aaqqiissummik imaqarpoq.
		1. Piffissamut 17. januaari 2022-mit 6. apriili 2022-mut aningaasarsianut taarsiissutissanik tunniussaqartoqarsinnaavoq. Aningaasarsianut taarsiissutissat qaammammut ilivitsukkaamut naatsorsorneqarlutillu akiliutigineqartarput.
	3. Aningaasarsianut taarsiissutissat nalinginnaasumik nassuiaaffittut piffissanut tamakkununnga atatillugit naatsorsorneqartarput, aammalu qaammammut pineqartumut tunisanik suliaqarnernit nalunaarutigisatut tunisinerit tamakku tunngavigalugit.
	4. Aningaasarsianut taarsiissutissat pillugit qinnuteqaat kingusinnerpaamik aningaasarsianik akiliuteqarfittut qaammatip kingornatigut qaammatip aappaata naanerani pisinnaavoq, tassalu 2022-mi januaarimi aningaasarsianut akiliutigisanut taarsiissutissat pillugit qinnuteqaat kingusinnerpaamik 31. marsi 2022-mi pissaaq.

Aaqqiissut 17. januaari 2022-mit ulloq 6. apriili 2022 tikillugu ilanngullugulu atuuttuuvoq.

# Aningaasarsianut taarsiissutissanut piumasaqaatit

* 1. Angallateerarsorluni aalisartoq Kalaallit Nunaanni angerlarsimaffeqartoq CVR-imi nalunaarsimassaaq, imaluunniit CPR nr.-talimmik tunisinermi aningaasanik tigusinninnermut allagartamik atugaqarluni. CVR-imut CPR-imullu normut ataasiakkaat tamarmik qinnuteqartutut ataasiinnarmut ittutut isigineqassapput, P-tut immikkoortukkuutaat ilaasut amerlassusaat apeqqutaatinnagit. P-tut immikkoortukkuutaat immikkut qinnuteqarfigineqarsinnaanngillat.
	2. Ukiuni kingullerni tallimani akileraartarnermut inatsimmik unioqqutitsinermut, imaluunniit Kalaallit Nunaanni pinerluttulerinermut inatsimmi aningaasaqarnermi pinerlunnermut aalajangersakkanik unioqqutitsinermut angallateerarsorluni aalisartoq eqqartuunneqarsimassanngilaq.
	3. Angerlartitaaneq covid-19-imik pisoqarneranit toqqaannartumik tunngaveqartuussaaq. Angallateerarsorluni aalisartoq ulluni angerlartitaaffimmini suliassanik allanik suliaqaqqusaanngilaq – imaluunniit allatut attaveqarfimmi nutaamik (imaluunniit pioreersumik annertusaasumik) aningaasarsiaqarfigisatut suliaqarnermik ingerlassaqalersinnaanani.

# Aningaasarsianut taarsiissutissanik naatsorsuinerit

* 1. Angallateerarsorluni aalisartumut ullukkaanut aningaasarsianut taarsiissutissat 1.000 kr.-t tunniunneqassapput, taamaattorli qaammatikkaani annertunerpaamik 20.000 kr.-nik.
	2. Qinnuteqarfittut piffissaq sioqqullugu qaammatini kingullerni pingasuni agguaqatigiissitatut nalunaarutigisatut tunisinerup aningaasarsianut taarsiissutissat annertunerpaamik 90 %-iusinnaassasut ilassutigisamik killilerneqarput.

# Qinnuteqaat uppernarsaassutillu

* 1. Coronamut attuumassutilimmik ingerlassaqarsinnaannginnermik tunngaveqartumik tunisinermi isertitanut amigaataasunut aningaasarsianut taarsiissutissat pillugit qinnuteqartoqarsinnaavoq.
	2. Aningaasarsianut taarsiissutissat pillugit qinnuteqaat sullissivik.gl / borger.gl aqqutigalugu pissaaq. Qinnuteqaat tiguneqassanngilaq nittartagaq aqqutigalugu paasissutissat atuumassutillit tamarmik nassiunneqarsimatinnagit.
	3. Paasissutissat tunniunneqartut taakku eqqortuunerat pillugu ilumoorluinnarluni nalunaarut qinnuteqarnermi tunniunneqassaaq.
	4. Aningaasarsianut taarsiissutissat tiguneqarnissaannut najoqqutarisat eqqortuutinnerisa qularnaarnissaat siunertaralugu Naalakkersuisut ilassutinik paasissutissanik noqqaassuteqarsinnaapput. Ilassutitut paasissutissat tunniunnissaannut piffissamik killiliussamik naammaginartumik tunniussisoqassaaq. Piffissap killingititap iluani paasissutissat tunniunneqanngippata qinnuteqaat itigartitaassaaq.

# Akiliuteqarnerit

* 1. Aningaasarsianut taarsiissutissat akiliutiginerini qaammammut A-mik akileraarutit matussusernissaannut 30 % aconto tunniunneqassanngillat.

# Nakkutilliineq utertitaqarlunilu akiliuteqarneq

* 1. Taarsiissutit utertillugit akiliutigeqqusaasinnaapput imatut pisoqartillugu:
		1. Aningaasarsianut taarsiissutissat pillugit qinnuteqaammut qinnuteqartoq paasissutissanik eqqunngitsunik tunniussaqarpat.
		2. Qinnuteqartoq aningaasarsianut taarsiissutissanik pisinnaatitaanani, siulianilu piumasaqaatinut akerliusunik pissarsisimappat.
	2. Kingornatigut nakkutilliinissamik siunertaqartumik aningaasarsianut taarsiissutissat akiliutiginissaannut piumasaqaatitut suliffeqarfik/inuk piumaffigineqarnermigut paasissutissanik Naalakkersuisunut tunniussaqassaaq.
	3. Tapiissutit inatsisinut naapertuuttumik tunngaveqarluni tiguneqarsimanerat pillugu kukkunersiuisartumit nalunaarut pillugu Naalakkersuisut piumasaqaateqarsinnaapput.
		1. Kukkunersiuisartup akuerisap atorneratigut aningaasat aningaasaliissutigisat Naalakkersuisut nakkutigisinnaavaat.
	4. Aningaasat akiliutigineqartut tamakkiisumik imaluunniit ilaannakortumik utertillugit Naalakkersuisut akileqqusinnaavaat imatut pisoqartillugu:
		1. akiliuteqarnermut tunngavigisat annertuumik allanngorsimanerat
		2. suliffik paasissutissanut tunniunneqartunut taakkununnga ilumoorluartuunera apeqqutaatinnagu suliap aalajangiiffiginissaanut suliffiup paasissutissanik eqqunngitsunik tunniussaqarsimanera, imaluunniit paasissutissanik nipangiussaqarsimanera
		3. Akileraartarnermut Aqutsisoqarfimmit killiliussatut aalajangiussat arlaasa iluani uppernarsaatit piumasarisat nassiunneqarsimannginnerat, imaluunniit uppernarsaatit nassiunneqartut naammattuunnginnerat.
	5. Suliffeqarfik paasissutissanik eqqunngitsunik tunniussaqarsimappat, imaluunniit suliamik isumaginninnermik allatut ittumik salloqittaaniarsarisimappat Kalaallit Nunaanni Pinerluttulerinermut Inatsit, inatsit nr. 306, 30. apriili 2008-meersoq malillugu pineqaatissiissutit aallartisarnissaat siunertaralugu Naalakkersuisut Politiinut nalunaarummik tunniussaqassapput.
	6. Aningaasarsianut taarsiissutit akiliutaasut Akileraartarnermut Aqutsisoqarfimmut nalunaarutigineqassapput.

# Suliamik isumaginninnermut malittarisassiat

* 1. Aningaasarsianut taarsiissutissat pillugit qinnuteqaammik Akileraartarnermut Aqutsisoqarfik allaffissornermik suliarinninnermillu isumaginnittuuvoq.
	2. Aningaasarsianut taarsiissutissat pillugit Akileraartarnermut Aqutsisoqarfiup aalajangiussineri aalajangiussinermit sapaatip akunneri sisamat iluini xxxxx-imut xxxxx-imiittumut maalaarutigineqarsinnaapput.